«Балалар нәҡ ҡурсаҡ театрында театр менән тәүләп таныша, йәмәғәт урынында үҙен тоторға, сәнғәт, ҡараған спектакле тураһында фекерләргә, һөйләргә өйрәнә, − ти режиссер, − шуға ла беҙ тамаша ҡуйғанда был әҫәр балаларға нимә өйрәтер, ниндәй фәһем бирер, был ҡурсаҡтың һүҙҙәренән кескәйҙәр нимә аңлар, тип үҙебеҙгә маҡсат ҡуябыҙ». Бөгөнгө заман балаһы бик үҙенсәлекле. Улар һәр нәмәне үҙенсә, бөтөнләй яңыса тоя, һәр һүҙҙе күңеленә һеңдерә. Бында инде ҡурсаҡ-актерҙың яңылыш фекер әйтеүе лә, уйламайынса хәрәкәттәр эшләүе лә күҙ уңынан ысҡынмай. Театр коллективы тәү сиратта балалар иғтибарын йәлеп итеү өсөн тырыша. Бынан тыш, спектаклдәрҙе төрлө йәштәге балалар өсөн һайлап ҡуйырға кәрәк.